**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**अतारांकित प्रश्‍न सं0 2523**

**दिनांक 08 अगस्‍त, 2018**

**भारतीय गैस प्राधिकरण लिमिटेड (गेल) को लाभ और हानि**

**2523. श्रीमती विप्लव ठाकुरः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) हिमाचल प्रदेश, उत्तराखंड और पंजाब में भारतीय गैस प्राधिकरण लिमिटेड (गेल) द्वारा परिचालित की जा रही परियोजनाओं का ब्यौरा क्या है तथा विशेषरूप से हिमाचल प्रदेश में इन परियोजनाओं की वर्तमान स्थिति/प्रगति का ब्यौरा क्या है; और

(ख) विगत तीन वर्षों तथा चालू वर्ष के दौरान गेल को हुए लाभ/हानि का वर्ष-वार तथा परियोजना-वार ब्यौरा क्या है?

**उत्तर**

**पेट्रोलियम और प्राकृतिक गैस मंत्री**

**(श्री धर्मेन्द्र प्रधान)**

**(क):** पीएनजीआरबी ने पंजाब और उत्‍तराखंड राज्‍य से होकर गुजरने वाली दादरी-बवाना-नंगल प्राकृतिक गैस पाइपलाइन के विकास के लिए गेल को प्राधिकृत किया है। गेल की 7 कि.मी लंबी पाइपलाइन हिमाचल प्रदेश राज्‍य से गुजरेगी। जहां तक उत्‍तराखंड में गेल की नगर गैस वितरण (सीजीडी) परियोजनाओं का संबंध है, पीएनजीआरबी ने हरिद्वार नेचुरल गैस प्राइवेट लिमिटेड (एचएनजीपीएल) को हरिद्वार जिले का प्राधिकार प्रदान किया है जो गेल गैस लिमिटेड और भारत पेट्रोलियम कॉर्पोरेशन लिमिटेड का एक संयुक्‍त उद्यम (जेवी) है।

पीएनजीआरबी ने सीजीडी बोली के 9वें दौर में हिमाचल प्रदेश सहित देश के 22 राज्‍यों और केन्‍द्र शासित प्रदेशों (यूटीज) में फैले 174 जिलों को शामिल करते हुए 86 जीएज के लिए बोलियां प्राप्‍त की हैं। पीएनजीआरबी ने (i) हरियाणा और हिमाचल प्रदेश के पंचकुला जिला (पहले से प्राधिकृत क्षेत्रों को छोड़कर), सिरमौर जिला, शिमला और सोलन जिलों के जीए के लिए इंडियन ऑयल-अडाणी गैस प्राइवेट लिमिटेड (ii) हिमाचल प्रदेश के बिलासपुर, हमीरपुर तथा उना जिलों को शामिल करते हुए जीए के लिए भारत गैस रिर्सोसिज लिमिटेड के लिए आशय-पत्र (एलओआई) जारी किए जाने को अनुमोदित किया है।

(ख): गेल ने पिछले तीन वर्षों के दौरान गेल द्वारा अर्जित लाभ/उठाई गई हानि का ब्‍यौरा निम्‍नानुसार उपलब्‍ध कराया है:

|  |  |  |
| --- | --- | --- |
| **वित्‍त वर्ष** | **कर पूर्व लाभ (करोड़ रु. में)** | **करोपरांत लाभ (करोड़ रु. में)** |
| 2015-16 | 3,061.97 | 2,226.43 |
| 2016-17 | 5,410.82 | 3,502.91 |
| 2017-18 | 6,958.37 | 4,618.41 |

गेल ने बताया है कि उसने लाभ के परियोजना-वार ब्‍यौरे तैयार नहीं किए हैं।

\*\*\*